കള്ളപ്പണം വെളുപ്പിക്കല് അഭിഷേക് ബാനര്ജിയെ 9 മണിക്കൂര് ചോദ്യം ചെയ്ത് ഇ.ഡി ന്യുഡല്ഹി: പശ്ചിമ ബംഗാള് മുഖ്യമന്ത്രി മമതാ ബാനര്ജിയുടെ മരുമകനും ലോക്സഭാംഗവുമായ അഭിഷേക് ബാനര്ജിയെ ബംഗാളിലെ കല്ക്കരി കുംഭകോണവുമായി ബന്ധപ്പെട്ട കള്ളപ്പണം വെളുപ്പിക്കല് കേസില് ഇഡി ചോദ്യം ചെയ്തു. തിങ്കളാഴ്ച നടന്ന ചോദ്യംചെയ്യല് 9 മണിക്കൂറിലേറെ സമയം നീണ്ടു. ഡല്ഹിയിലെ ജാം നഗര് ഹൗസില് സ്ഥിതിചെയ്യുന്ന എന്ഫോഴ്സ്മെന്റ് ഓഫീസില് രാവിലെ 11 മണിക്ക് ചോദ്യംചെയ്യലിനായി ഹാജരായ അഭിഷേക് ബാനര്ജിയെ രാത്രി എട്ടു മണിക്കാണ് അധികൃതര് വിട്ടയച്ചത്. ഏത് അന്വേഷണവും നേരിടാന് ഞാന് തയ്യാറാണ്. ഏജന്സി ഉദ്യോഗസ്ഥര് അവരുടെ ജോലിയാണ് ചെയ്യുന്നത്, ഞാന് അവരുമായി പൂര്ണമായും സഹകരിക്കും, ചോദ്യംചെയ്യലിന് ഹാജരാകുന്നതിന് മുന്പ് അഭിഷേക് ബാനര്ജി മാധ്യമങ്ങളോട് വെളിപ്പെടുത്തി . ഡയമണ്ട് ഹാര്ബറില് നിന്നുള്ള ലോക്സഭാംഗമാണ് അഭിഷേക് ബാനര്ജി. തൃണമൂലില് ദേശീയ ജനറല് സെക്രട്ടറി കൂടിയാണ് അദ്ദേഹം. കള്ളപ്പണം വെളുപ്പിക്കല് നിരോധന നിയമത്തിലെ വ്യവസ്ഥകള് അനുസരിച്ച് അദ്ദേഹത്തിന്റെ മൊഴി രേഖപ്പെടുത്തിയതായി എന്ഫോഴ്സ്മെന്റ് ഉദ്യോഗസ്ഥര് പറഞ്ഞു. കേസിലെ മറ്റ് പ്രതികളുമായുള്ള ബന്ധത്തെക്കുറിച്ചും അദ്ദേഹത്തിന്റെ കുടുംബവുമായി ബന്ധമുള്ളതായി ആരോപിക്കപ്പെടുന്ന രണ്ട് കമ്ബനികളുടെ നിയമവിരുദ്ധ ഇടപാടുകളെപ്പറ്റിയും ചോദിച്ചറിഞ്ഞെന്നും അവര് പറഞ്ഞു. അസന്സോളിലും ഈസ്റ്റേണ് കോള്ഫീല്ഡ്സ് ലിമിറ്റഡ് ഖനികളുമായി ബന്ധപ്പെട്ട കോടിക്കണക്കിന് രൂപയുടെ കല്ക്കരി അഴിമതി ആരോപിച്ച് സിബിഐ എഫ്ഐആര് രജിസ്റ്റര് ചെയ്തിരുന്നു. ഇതിന്റെ അടിസ്ഥാനത്തിലാണ് കള്ളപ്പണം വെളുപ്പിക്കല് നിരോധന നിയമത്തിലെ വ്യവസ്ഥകള് പ്രകാരം 2020 നവംബറില് ഇ.ഡി അഭിഷേകിനെതിരെ ക്രിമിനല് കേസ് ഫയല് ചെയ്യുന്നത്. അതെ സമയം , തനിക്ക് നിയമവിരുദ്ധമായ ഇടപാടില് പങ്കുണ്ടെന്ന് ഏതെങ്കിലും കേന്ദ്ര ഏജന്സി തെളിയിച്ചാല് സ്വയം തൂക്കിലേറുമെന്ന് കൊല്ക്കത്ത വിമാനത്താവളത്തില് മാധ്യമപ്രവര്ത്തകരോട് സംസാരിക്കവെ അഭിഷേക് വെളിപ്പെടുത്തിയിരുന്നു .The post കള്ളപ്പണം വെളുപ്പിക്കല് അഭിഷേക് ബാനര്ജിയെ 9 മണിക്കൂര് ചോദ്യം ചെയ്ത് ഇ.ഡി first appeared on MalayalamExpressOnline.